**На основу члана 35. став 6. Закона о средњем образовању и васпитању**

**(„Службени гласник РС”, бр. 55/13, 101/17 и 27/18 – др. закон и 6/20),**

**министар просвете, науке и технолошког развоја доноси**

**О Д Л У К У**

**о упису ученика у средњу школу за школску 2020/2021. годину**

1. Утврђује се број ученика који ћe се уписати у први разред средње школе на територији Републике Србије по школама, подручјима рада, образовним профилима и трајању образовања, за школску 2020/2021. годину.

Конкурс са подацима из претходног става биће објављен и у штампаном издању и на веб-страници Министарства просвете, науке и технолошког развоја и доступан на територији Републике Србије.

2. Средње школе врше упис ученика за наставу на српском језику, уколико у Конкурсу није изричито назначено да ћe се у школи или поједином одељењу настава организовати на језику националне мањине, односно двојезично.

3. Кандидат који је завршио основно образовање и васпитање или један од последња два разреда основног образовања и васпитања у иностранству или који је у Републици Србији завршио страну школу или један од последња два разреда основног образовања и васпитања у страној школи, уписује се преко броја одређеног за упис ученика, у складу са законом.

Кандидат који је завршио седми разред у иностранству или страној школи у Републици Србији, а осми разред је завршио у Републици Србији, обавља завршни испит и уписује се у школу преко броја одређеног за упис, у складу са прописима.

Уколико више ових кандидата желе да упишу исту школу, или исти смер гимназије, односно образовни профил у истој школи, кандидати се равномерно расподељују по школама, смеровима гимназија и одељењима.

Уколико ови кандидати конкуришу за упис у школу за коју је прописано полагање пријемног испита, право на упис преко броја одређеног за упис остварују уколико су положили одговарајући пријемни испит.

Општи успех, за кандидата који је шести разред основне школе завршио у иностранству, вредноваће се најповољније за кандидата.

Кандидати који су последњи разред основне школе завршили у Републици Српској, уписују се у складу са Правилником о упису ученика у средњу школу („Службени гласник РС”, број 20/20).

4. Кандидати који су припадници ромске националне мањине остварују право на упис у средњу школу под повољнијим условима ради постизања пуне равноправности на основу Правилника о упису ученика у средњу школу („Службени гласник РС”, број 20/20).

5. Полазници млађи од 17 година који су завршили програм основног образовања одраслих остварују право на упис у средњу школу под повољнијим условима ради постизања пуне равноправности на основу Правилника о упису ученика у средњу школу („Службени гласник РС”, број 20/20).

6. Услови за упис, поступак избора кандидата и начин спровођења Конкурса саставни су део ове Одлуке и биће објављени у Конкурсу.

7. За спровођење Конкурса, у складу са законом, Правилником о упису ученика у средњу школу и Стручним упутством за спровођење уписа ученика у средњу школу за школску 2020/2021. годину, одговорни су Министарство просвете, науке и технолошког развоја, основне и средње школе.

8. Стручну помоћ школама у организовању уписа, координацију у спровођењу конкурса, распоређивање ученика по школама, подручјима рада, образовним профилима и трајању образовања, решавање спорних питања, као и другу помоћ у поступку, пружиће Министарство просвете, науке и технолошког развоја.

9. Због ванредног стања насталог услед болести COVID-19 изазване вирусом SARS-Cov-2, које је проглашено Одлуком о проглашењу ванредног стања („Службени гласник РС”, број 29/20), о свим радњама у току поступка спровођења уписа ученика у средњу школу за школску 2020/21. годину, кандидати ће бити обавештавани, кад год је могуће, електронским путем преко основних школа.

Број : 611-00-348/2020-03

У Београду, 31. марта 2020. године

Министар просвете, Младен Шарчевић